b'\n_START_ARTICLE_\nVarmo Pirk\n_START_PARAGRAPH_\nVarmo Pirk (kuni 1936. aastani Valentin Birk; 12. oktoober 1913 Smolenski kubermang \xe2\x80\x93 27. veebruar 1980 Tallinn) oli eesti maalikunstnik.\n_START_SECTION_\nEluk\xc3\xa4ik\n_START_PARAGRAPH_\nValentin Birk s\xc3\xbcndis 1913. aastal Smolenski l\xc3\xa4hedal m\xc3\xb5isa viinavabriku meistri Georg Birki esimese lapsena. Tema ema oli kohaliku m\xc3\xb5isavalitseja t\xc3\xbctar. Kui poeg oli alla aastane, kolis perekond tagasi Eestisse, Georg Birki isatallu Laeva valda Savikojale. 1923. aastal kolis pere Tartusse. Isa t\xc3\xb6\xc3\xb6tas vabrikus Tegur valumeistrina. Tema valatud oli muu hulgas Amandus Adamsoni Tartu Vabaduss\xc3\xb5ja m\xc3\xa4lestussammas Kalevipoeg ning Alatskivi kalmistul asuv Juhan Liivi hauamonument. Varmo Pirk \xc3\xb5ppis Tartu Poeglaste G\xc3\xbcmnaasiumis, kus tema \xc3\xb5patajateks olid Juhan N\xc3\xb5mmik ning Eerik Haamer. P\xc3\xa4rast g\xc3\xbcmnaasiumi l\xc3\xb5ppu tegi ta \xc3\xb5ppereisi Soome, kus tutvus Ateneumi kunstivaradega._NEWLINE_\xc3\x95petajate soovitusel astus Pirk Pallasesse, kus \xc3\xb5ppis aastatel 1938\xe2\x80\x931940 Aleksander Vardi, Kaarel Liimandi ja Villem Ormissoni k\xc3\xa4e all, 1942\xe2\x80\x931944 K\xc3\xb5rgematel Kujutava Kunsti Kursustel ja seej\xc3\xa4rel kuni 1945. aastani Tartu Riiklikus Kunstiinstituudis. \xc3\x95pingute k\xc3\xb5rvalt t\xc3\xb6\xc3\xb6tas ta muu hulgas teatridekoraatori, Postimehe illustraatori ja Eesti Naise kaast\xc3\xb6\xc3\xb6tajana._NEWLINE_Varmo Pirk arreteeriti NKVD poolt kevadel 1945. Teda s\xc3\xbc\xc3\xbcdistati kaast\xc3\xb6\xc3\xb6s s\xc3\xb5jaaegsele Postimehele. Kuni 1954. aastani viibis ta Arhangelski oblastis Molotovski vangilaagris. Hiljem t\xc3\xb6\xc3\xb6tas ta Tartu 10. 8-klassilises koolis joonistus\xc3\xb5petajana.\n_START_SECTION_\nLooming\n_START_PARAGRAPH_\nEsines esimest korda n\xc3\xa4itusel 1939. aastal veel Pallase \xc3\xb5pilasena. Tema illustratsioonid ja karikatuurid ilmusid ajakirjas T\xc3\xa4nap\xc3\xa4ev. Maalis dekoratsioone Tartu T\xc3\xb6\xc3\xb6listeatrile. Pallase l\xc3\xb5put\xc3\xb6\xc3\xb6ks maalis suurem\xc3\xb5\xc3\xb5tmelise kompositsiooni "\xc3\x9cmera lahing", mis j\xc3\xa4i \xc3\xb5pingute katkemise t\xc3\xb5ttu kaitsmata. Talle m\xc3\xa4\xc3\xa4rati stipendium Viini Kunstiakadeemiasse, kuid poliitiliste olude t\xc3\xb5ttu ei olnud v\xc3\xb5imalik enam v\xc3\xa4lismaale s\xc3\xb5ita. T\xc3\xb6\xc3\xb6tas Postimehes ning joonistas moesiluette Eesti Naisele. T\xc3\xb6\xc3\xb6tas vangilaagris metsat\xc3\xb6\xc3\xb6del. P\xc3\xa4rast haigestumist ning rasket operatsiooni, sai koha kultuuriosakonnas kunstnikuna, kus maalis koopiaid kuulsatest vene autorite teostest._NEWLINE_Tartusse naasnuna alustas 1957. aastal taas n\xc3\xa4itustel esinemist. 1959. aastal v\xc3\xb5eti vastu Kunstnike Liitu. 1963. aastal toimus Tallinnas Kunstisalongis tema esimene isikun\xc3\xa4itus._NEWLINE_Ta l\xc3\xb5i eelk\xc3\xb5ige akvarelle, kuid ka muu hulgas \xc3\xb5limaale ja joonistusi; nii figuurikompositsioone, portreesid, maastikumaale, \xc5\xa1ar\xc5\xbee, monumentaalmaale kui ka lavadekoratsioone. Alates 1950. aastate l\xc3\xb5pust viljeles ta ka abstraktsionismi._NEWLINE_Alates 1961. aastast oli Varmo Pirk abielus Elvi Pirgiga.'